Ndërkohë, në vitin 2010, ura është (ri)ndërtuar me para të Bashkimit Evropian dhe të Turqisë, Mostari deri diku, edhe falë urës, është qytet i bashkuar, por jo si në kohën e paraluftës, tani gjërat janë të qarta, kroatët (katolikët) dominojnë anën perëndimore, boshnjakët (myslimanët) anën lindore. Secili në të veten dhe pothuaj askush i lumtur. Mes dy komuniteteve fetare zhvillohet një garë absurde: kush e ka më të madh - kryqin, kush e ka më të gjatë – minaren? Përkundër ndarjeve ende ekzistuese ura është e bukur. Faqja amerikane e lajmeve «Daily Beast» mes shumë urave të botës vitin që shkoi e zgjodhi urën e famshme të Mostarit si më të bukurën në botë. Një margaritar arkitektonik.